Pielikums

Ministru kabineta noteikumu projekts

„Būvspeciālistu kompetences novērtēšanas un

patstāvīgās prakses uzraudzības noteikumi”

sākotnējās ietekmes novērtējuma ziņojumam (anotācijai)

**“Būvspeciālistu standartu lasītavas” tiešsaistes izmantošanas izmaksu pamatojums**

**1. VISPĀRĪGI**

Latvijā prasības būvniecības procesiem un rezultātiem ir definētas likumdošanā, savukārt tas, kā šīs prasības tehniski izpildīt, ir aprakstīts standartos, uz kuriem likumdošanas aktos sniegtas tiešās vai netiešās atsauces. Visi standarti – starptautiskie, Eiropas un arī nacionālie – ir aizsargāti ar autortiesībām, t. i., lasāmi par samaksu, iegādājoties konkrēto dokumentu vai abonējot lasītavu. Viena no nepieciešamākajām standartu grupām ir Eirokodeksa standarti, kas sevī ietver 58. daļas. Visu projektēšanai nepieciešamo Eirokodeksu standartu iegāde vienam speciālistam var izmaksāt pat vairākus tūkstošus. Šāda summa nav pieņemama maziem un vidējiem uzņēmumiem. Rezultātā nereti tiek meklētas iespējas standartus vai to tulkojumus lejuplādēt no nelegālām interneta vietnēm bez maksas. Netiek pārbaudīta to atbilstība standarta oriģinālajam tekstam, kā rezultātā tiek riskēts ar to cilvēku drošību.

Lai nodrošinātu būvniecības speciālistiem piekļuvi nepieciešamajiem standartiem un atbalstītu būvniecības likumdošanu, SIA “Latvijas standarts” sadarbībā ar sertificēšanas institūcijām piedāvā sertificētajiem būvspeciālistiem nodrošināt tiešsaistes piekļuvi “Būvspeciālistu standartu lasītavai” vietnē www.lvs.lv no jebkura internetpieslēguma un jebkuras ierīces (datora, viedtālruņa, planšetes). Tas ļaus speciālistiem apskatīt vēlamo standartu jebkurā laikā un vietā, kā arī sekot līdzi standartu aktuālajām redakcijām.

Šīs “Būvspeciālistu standartu lasītavas” standartu krājumā tiks iekļauti vairāk kā 5500 (3295 spēkā esoši) sekojošu ICS grupu standarti elektroniskā formātā:

* 01.100 “Tehniskie rasējumi”;
* 91 “Būvmateriāli un celtniecība”;
* 93 “Inženierbūvniecība elektroniskā formāta Latvijas standartus”.

Standartu krājumā ietilpst gan nacionālie standarti, gan adoptētie Eiropas (EN) un starptautiskie (ISO, IEC) standarti, to grozījumi, koriģējumi un vēsturiskās versijas. Krājumā dokumentus iespējams meklēt pēc standarta numura, pēc ICS grupas, kā arī pēc vārda vai frāzes standarta tekstā. Līguma darbības laikā krājums regulāri tiek papildināts ar standartu jaunajām versijām, grozījumiem, koriģējumiem un pirmpublicējumiem bez papildus maksas iekasēšanas no abonenta.

Lai uzturētu “Būvspeciālistu standartu lasītavu”, regulāri aktualizētu tās saturu un sniegtu atbalstu Eirokodeksa standartu nacionālo pielikumu izstrādātājiem, kā arī lasītavas abonentiem, jānodrošina

* IT sistēmas pielāgošana un uzturēšana;
* personāls lasītavas uzturēšanai;
* Eirokodeksa standartu tulkošana;
* Eirokodeksa standartu Nacionālo pielikumu izstrādāšana;
* ekspertu dalība CEN darba grupās;
* ekspertu dalība apmācībās par projektēšanu saskaņā ar Eirokodeksiem;
* informatīvais atbalsts Eirokodeksu standartu lietotājiem.

Lai to nodrošinātu, nepieciešami papildus ap 100 000 EUR gadā, kā arī kompensēt pašreizējos ienākumus no Būvniecības standartu izplatīšanas ap 85 000 EUR.

**2. FINANSĒJUMA PAMATOJUMS**

**2.1. IT sistēmas pielāgošana un uzturēšana**

Lai nodrošinātu pieņemamu pakalpojuma sniegšanas līmeni jaunveidojamās “Būvspeciālistu standartu lasītavas” lietotājiem un nepasliktinātu pakalpojuma kvalitāti esošajiem specializēto standartu lasītavu lietotājiem, nepieciešamas investīcijas LVS datucentra skaitļošanas jaudas palielināšanā. Šobrīd skaitļošanas jauda ir pietiekama līdz 100 vienlaicīgu lasītāju apkalpošanai, t. i., pieņemamu pakalpojuma sniegšanas līmeni iespējams nodrošināt 2000 – 2300 abonentiem.

Lai palielinātu datucentra skaitļošanas jaudu, nepieciešams investēt 8 200 EUR, kuros ietilpst:

* serveris lasītavas pakalpojumam (7000 EUR);
* komutators (1000 EUR);
* komutācijas un instalācijas materiāli (200 EUR).

Papildus ik gadu nepieciešami 8 300 EUR lasītavas tehniskajam nodrošinājumam, kas ietver:

* ražotāja tehniskā atbalsta un garantijas līgumu (4800 EUR);
* komunikāciju pakalpojumus (1750 EUR);
* rezerves daļas (1000 EUR);
* serveru tehnikas apkopes reglamenta darbus (500 EUR);
* infrastruktūras apkopes darbus (250 EUR).

**2.2. Personāls lasītavas uzturēšanai**

Lai uzturētu būvniecības standartu lasītavu un nodrošinātu Eirokodeksu standartu savlaicīgu tulkošanu un nacionālo pielikumu izstrādi, nepieciešami 2 darbinieki. Viena darbinieka pienākumos ietilpst IT sistēmas uzturēšana, būvspeciālistu pievienošana standartu lasītavai un lasītavas satura aktualizēšana, kā arī lasītavas abonentu konsultēšana. Otrs darbinieks ir atbildīgs par standartu reģistrēšanu LVS status, Eirokodeksu tulkošanas un Nacionālo pielikumu izstrādes organizēšanu, kā arī informatīvā atbalsta sniegšanu LVS/STK. Vienas darba vietas uzturēšanai nepieciešami 45 000 EUR/gadā, kuros ietilpst darba alga, sociālās garantijas, komandējumi, kā arī datortehnikas iegādes un uzturēšanas izmaksas.

**2.3. Eirokodeksa standartu tulkošana**

Pašlaik Latvijas būvnormatīvos ir noteikts, ka projektēšana veicama tikai saskaņā ar Eirokodeksu. Tā kā uz šiem standartiem ir sniegta tiešā atsauce, Valsts valodas likums nosaka, ka to tulkošana ir obligāta. Eirokodeksa ieviešanas plāna ietvaros 2013. – 2014. gadā tika iztulkoti visi tajā brīdī spēkā esošie Eirokodeksa standarti, to grozījumi un koriģējumi. Taču kopš tā laika ir izdoti sekojoši standartu grozījumi, kas pašlaik nav iztulkoti:

* LVS EN 1991-1-3:2003/A1:2016 “1. Eirokodekss. Iedarbes uz konstrukcijām. 1-3. daļa: Vispārīgās iedarbes. Sniega radītās slodzes”;
* LVS EN 1993-1-4:2007/A1:2015 “3. Eirokodekss. Tērauda konstrukciju projektēšana. 1-4. daļa: Vispārīgie noteikumi. Papildnoteikumi konstrukcijām no nerūsējošiem tēraudiem”;
* LVS EN 1993-4-1:2007/A1:2017 “3. Eirokodekss. Tērauda konstrukciju projektēšana. 4-1. daļa: Silosi”;
* LVS EN 1993-4-2:2007/A1:2017 “3. Eirokodekss. Tērauda konstrukciju projektēšana. 4-2. daļa: Tvertnes”.

Rezultātā rodas situācija, kad var tikt traucēta ne vien standarta satura izpratne valodas barjeras dēļ, bet šie standartu grozījumi nevar tikt pievienoti piemērjoamo standartu sarakstam, jo šāda darbība būtu pretrunā ar Valsts valodas likumu. Tas veicina iespējamību, ka būvprojekti netiek izstrādāti saskaņā ar jaunākajām prasībām.

Jau tagad ir zināms, ka tuvākajā laikā sagaidāmas gan jaunas Eirokodeksa standartu daļas, gan pārskatītas esošo standartu versijas. Saskaņā ar CEN datu bāzē sniegto informāciju tuvākajā laikā tiks reģistrēti sekojoši dokumenti:

* FprEN 1992-4 “Eurocode 2 – Design of concrete structures – Part 4: Design of fastenings for use in concrete” un
* EN 1992-1-2:2004/prA1:2017 “Eurocode 2: Design of concrete structures – Part 1-2: General rules – Structural fire design”.

Zināms arī, ka jau tiek gatavoti pieteikumi vairāku standartu pārskatīšanai:

* prEN 1991-1-8 “Eurocode 1: Actions on structures – Part 1-8: Actions from waves and currents on coastal structures”;
* prEN 1991-1-9 “Eurocode 1 - Actions on structures – Part 1-9: Atmospheric Icing on Structures”;
* prEN 1993-1-1 rev “Eurocode 3: Design of steel structures - Part 1-1: General rules and rules for buildings”;
* prEN 1993-1-8 rev “Eurocode 3: Design of steel structures - Part 1-8: Design of joints”.

Bet saskaņā ar CEN/TC 250 dokumentu “CEN/TC 250 Response to Mandate M/515. Towards a second generation of EN Eurocodes” līdz 2020. gadam paredzēts izstrādāt 77 dokumentus.

**2.4. Eirokodeksa standartu Nacionālo pielikumu izstrādāšana**

Pēc Eirokodeksu stadnartu grozījumu adoptēšanas nepieciešams pārskatīt sekojošus nacionālos pielikumus:

* LVS EN 1993-4-1:2007/NA:2012 “3. Eirokodekss. Tērauda konstrukciju projektēšana. 4.1. daļa: Silosi. Nacionālais pielikums” un
* LVS EN 1993-4-2:2007/NA:2013 “3. Eirokodekss. Tērauda konstrukciju projektēšana. 4-2. daļa: Tvertnes. Nacionālais pielikums”.

Vēl LVS/STK 30/AK 1 “Eirokodeksi” paudusi viedokli, ka nepieciešams pārskatīt arī sekojošus nacionālos pielikumus:

* LVS EN 1990:2003/NA:2015 “Eirokodekss. Konstrukciju projektēšanas pamatprincipi. Nacionālais pielikums”;
* LVS EN 1991-1-3:2003/NA:2015 “1. Eirokodekss. Iedarbes uz konstrukcijām. 1-3. daļa: Vispārīgās iedarbes. Sniega radītās slodzes. Nacionālais pielikums”;
* LVS EN 1991-1-7:2006/NA:2015 “1. Eirokodekss. Iedarbes uz konstrukcijām. 1-7. daļa: Vispārīgās iedarbes. Ārkārtējas iedarbes. Nacionālais pielikums”;
* LVS EN 1992-1-1:2005/NA:2014 “2. Eirokodekss. Betona konstrukciju projektēšana. 1-1. daļa: Vispārīgie noteikumi un noteikumi ēkām. Nacionālais pielikums”;
* LVS EN 1995-1-1:2005/NA:2012 “5. Eirokodekss: Koka konstrukciju projektēšana. 1-1. daļa: Vispārīgi. Vispārīgie noteikumi un noteikumi būvēm. Nacionālais pielikums”.

Kā jau iepriekš tika minēts – drīzumā plānota standarta projekta FprEN 1992-4 “Eurocode 2 – Design of concrete structures – Part 4: Design of fastenings for use in concrete” reģistrēšana standarta statusā. Lai šis standarts pēc tā adoptēšanas Latvijas standarta status būtu pilnvērtīgi lietojams, jau laikus jādomā par tā nacionālā pielikuma izstrādi. Pašlaik saskaņā ar standarta projektā pieejamo informāciju tiek prognozēts, ka būs nepieciešams definēt 9 nacionālajā līmenī nosakāmos parametrus.

**2.5. Ekspertu dalība CEN darba grupās**

Pašlaik reti kurš LVS/STK eksperts piedalās CEN darba grupu sanāksmēs klātienē. Galvenais iemesls ir tas, ka nav pieejams finansējums, lai apmaksātu ceļa un uzturēšanās izdevumus. Pašlaik CEN/TC 250 “Structural Eurocodes” ir izveidotas 11 apakškomitejas un 63 darba grupas. Dalība to darbā klātienē ir iespēja ne vien efektīvāk paust nacionālo viedokli, bet arī dibināt kontaktus ar ārzemju speciālistiem un iegūt papildus informāciju, kas varētu būt noderīga, izstrādājot Nacionālos pielikumus.

**2.6. Ekspertu dalība apmācībās par projektēšanu saskaņā ar Eirokodeksiem**

Lai nodrošinātu kvalitatīvu vietējo būvspeciālistu apmācību kursus, nepieciešams apmācīt ekspertus, kas tos organizē. Plānotajās izmaksās iekļautas apmācību, ceļa un uzturēšanās izmaksas.

**2.7. Informatīvais atbalsts Eirokodeksu standartu lietotājiem**

Lai atvieglotu Eirokodeksa standartu lietošanu, nepieciešams izveidot interneta vietni, kurā apkopota visa nepieciešamā informācija. Vietnē tiks ievietots saraksts ar Latvijas standarta statusā reģistrētajiem Eirokodeksa standartiem, to grozījumiem, koriģējumiem un nacionālajiem pielikumiem, kā arī saites uz citu valstu nacionālajiem pielikumiem vai iegādes vietām. Tiks izvietota arī informācija par apmācībām Latvijā, ārzemēs un arī interneta vidē. Ar laiku šajā vietnē varētu tikt ievietota vārdnīca, kurā apkopota Eirokodeksu standartos lietotā terminoloģija, tā veicinot profesionālās valodas saglabāšanu.

**KOPSAVILKUMS PAPILDUS IZDEVUMIEM**

|  |
| --- |
| **INVESTĪCIJAS** |
| **N.p.k.** | **Pasākums** | **Rezultatīvie rādītāji** | **Finansējums** |
| 1. | Būvniecības speciālistu standartu lasītavas izveide | Iegādāta lasītavas uzturēšanai nepieciešamā tehnika un programmatūra.  | 8 200 EUR |
|  |  | **KOPĀ:** | **8 200 EUR** |
|  |  |  |  |
| **IKGADĒJA UZTURĒšANA** |
| **N.p.k.** | **Pasākums** | **Rezultatīvie rādītāji** | **Finansējums** |
| 1. | Lasītavas tehniskais nodrošinājums | Tiešsaistes piekļuve standartu lasītavai. | 8 300 EUR |
| 2. | Personāls lasītavas uzturēšanai | Atbalsts lasītavas lietotājiem un LVS/STK ekspertiem. | 45 000 EUR |
| 3. | Eirokodeksa standartu tulkošana | Pārtulkoti 6 standarti, standartu grozījumi un standartu koriģējumi. | 6 000 EUR |
| 4. | Eirokodeksa standartu Nacionālo pielikumu izstrādāšana | Izstrādāti 8 Eirokodeksa nacionālie pielikumi. | 13 000 EUR |
| 5. | Ekspertu dalība CEN darba grupās | Dalība 10 darba grupas sēdēs gadā. | 12 000 EUR |
| 6. | Ekspertu dalība apmācībās par projektēšanu saskaņā ar Eirokodeksiem | Dalība 2 apmācībās gadā. | 6 000 EUR |
| 7. | Informatīvais atbalsts Eirokodeksu standartu lietotājiem | Izveidota un regulāri atjaunināta informatīva interneta vietne / sadaļa LVS mājas lapā.  | 5 000 EUR |
|  |  | **KOPĀ:** | **95 300 EUR** |

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

18.01.2018.

Soida, 67013034

Santa.soida@em.gov.lv

Informāciju sagatavoja:

SIA "Latvijas standarts"